फड्को मारेका कुशल
नेपाली क्रिकेट टोली अघिल्लो महिना ठूलो उद्देश्यका साथ ओमान पुगेको थियो । विश्वकपमा छनोट हुन नसकेपछि नेपाल त्यो लक्ष्यमा पुग्न सकेन । तर अन्तर्राष्ट्रिय क्रिकेट परिषद् (आईसीसी) को ट्वान्टी–२० अन्तर्राष्ट्रिय ब्याटर वरीयता हेर्ने हो भने नेपालका ओपनिङ ब्याटर कुशल भुर्तेलको स्थान पत्याउन गाह्रो हुन्छ ।
काठमाडौँ — नेपाली क्रिकेट टोली अघिल्लो महिना ठूलो उद्देश्यका साथ ओमान पुगेको थियो । विश्वकपमा छनोट हुन नसकेपछि नेपाल त्यो लक्ष्यमा पुग्न सकेन । तर अन्तर्राष्ट्रिय क्रिकेट परिषद् (आईसीसी) को ट्वान्टी–२० अन्तर्राष्ट्रिय ब्याटर वरीयता हेर्ने हो भने नेपालका ओपनिङ ब्याटर कुशल भुर्तेलको स्थान पत्याउन गाह्रो हुन्छ ।कुशल २९ औं स्थानमा छन् । नेपाली खेलाडीले वरीयतामा पाएको यो सबैभन्दा माथिल्लो स्थान हो । कुशलले इंग्ल्यान्डका जोनी बेरिस्टोदेखि दक्षिण अफ्रिकाका डेविड मिलर, न्युजिल्यान्डका केन विलियम्सन होस् वा अस्ट्रेलियाका डेविड वार्नरलाई वरीयतामा पछाडि पारेका छन् । राष्ट्रिय टोलीबाट खेलेको एक वर्षभन्दा कम समयमा कुशलले यो फड्को मारेका हुन् । उनले केवल ११ ट्वान्टी–२० अन्तर्राष्ट्रिय खेलेका छन् । त्यसमा ५ अर्धशतक र एक शतक बनाइसकेका छन् । कुशलको प्रदर्शन उकालो लागिरहेको छ । उनी ट्वान्टी–२० अन्तर्राष्ट्रियमा शतक बनाउने तेस्रो नेपाली खेलाडी हुन् । ओमानमा सम्पन्न ट्वान्टी–२० विश्वकप छनोटमा कुशलले फिलिपिन्सविरूद्ध अविजित १ सय ४ रन बनाएका थिए । यहीक्रममा कुशलले दीपेन्द्रसिंह ऐरीसँग तेस्रो विकेटमा १ सय ७७ रनको साझेदारी गरे, जुन नेपालको ट्वान्टी–२० अन्तर्राष्ट्रियमा सबैभन्दा ठूलो साझेदारी थियो । विश्वकप छनोटमा कुशलले नेपालबाट सर्वाधिक २ सय ५ रन बनाएका थिए । उनको प्रदर्शनका बाबजुत नेपाल ट्वान्टी–२० विश्वकपमा छनोट हुन सकेन । कुशलले ट्वान्टी–२० अन्तर्राष्ट्रियमा ४ सय ९८ रन बनाइसकेका छन् । नेपालबाट सर्वाधिक रन बनाउनेमा पारस खड्का, ज्ञानेन्द्र मल्ल र दीपेन्द्रसिंह ऐरीभन्दा मात्र पछाडि छन् । उनी पारस र ज्ञानेन्द्रपछि नेपालबाट ट्वान्टी–२० अन्तर्राष्ट्रियमा शतक बनाउने खेलाडी हुन् । २५ वर्षे कुशल अहिले नेपालको विश्वकप क्रिकेट लिग २ यात्रामा व्यस्त छन् । श्रीलंकामा नेपालको तयारीपछि उनी लिग २ को खेलका लागि यूएई पुग्नेक्रममा छन् । कुशलका समर्थकहरू भने उनलाई १८ औं पल्सर स्पोर्टस अवार्डअन्तर्गत पिपल्स च्वाइस विधामा भोट हाल्न लागिपरेका छन् । नेपाल खेलकुद पत्रकार मञ्चले आयोजना गर्ने पल्सर स्पोर्ट्स अवार्डका लागि पिपल्स च्वाइस अवार्डको मनोनयनमा पर्ने पाँच खेलाडीमध्ये कुशल एक हुन् । उनीसँगै फुटबलकी एन्जिला तुम्बापो सुब्बा, टेबलटेनिसकी एलिना महर्जन, ब्याडमिन्टनकी प्रिन्स दाहाल र एथलेटिक्सकी सन्तोषी श्रेष्ठ प्रतिस्पर्धी छन् ।सन् २०१९ को नोभेम्बरमा भारत इमर्जिङ टिमविरुद्ध खेल्दै लिस्ट ‘ए’ मा डेब्यु गरेका कुशल काठमाडौं भएको १३ औं दक्षिण एसियाली खेलकुदमा राष्ट्रिय टोलीमा थिए । तर उनले खेल्ने मौका पाएनन् । यसै वर्ष वैशाखमा काठमाडौंमा भएको त्रिकोणात्मक ट्वान्टी–२० अन्तर्राष्ट्रिय शृंखलाले कुशलको भाग्यमात्र खोलिदिएन, नेपाललाई एउटा मजबुत ओपनिङ ब्याटर उपलब्ध गराइदियो । नेदरल्यान्ड्स र मलेसियासम्मिलित त्रिकोणात्मक ट्वान्टी–२० अन्तर्राष्ट्रिय शृंखलाबाट ‘डेब्यु’ गरेका उनले ट्वान्टी–२० अन्तर्राष्ट्रियको आफ्नो ‘डेब्यु’ खेलमै ६३ रन बनाएका थिए । लगत्तै मलेसियाविरुद्ध अविजित ६२ र नेदरल्यान्ड्सविरुद्ध ६२ रन बनाए । आफ्नो पहिलो तीन ट्वान्टी–२० अन्तर्राष्ट्रियमै अर्धशतक बनाउने कुशल पहिलो र एकमात्र ब्याटर हुन् । त्रिकोणात्मक शृंखलाको ५ खेलमध्ये चारमा अर्धशतक बनाउँदै उनी प्लेयर अफ द सिरिज चुनिएका थिए । नेदरल्यान्ड्ससँगको फाइनलमा उनकै ७७ रन मद्दतमा नेपालले उपाधि जितेको थियो । त्रिकोणात्मक ट्वान्टी–२० शृंखलापछि उनलाई सबै सपनाजस्तो लागिरहेको छ । त्रिकोणात्मक ट्वान्टी–२० शृंखलाको प्रदर्शनका आधारमा उनलाई आईसीसीले महिनाको उत्कृष्ट खेलाडीको मनोनयनमा राखेको थियो । आईसीसीको महिनाको उत्कृष्ट खेलाडी मनोनयनमा पर्ने कुशल पहिलो नेपाली खेलाडी हुन् । यो सूचीमा अहिले सन्दीप लामिछाने र दीपेन्द्रसिंह ऐरी थपिइसकेका छन् । उमेर समूहदेखि खेल्दै आएका कुशलले पुलिस क्लबबाट घरेलु क्रिकेटमा वर्चस्व जमाएका छन् ।एकपछि अर्को शृंखलामा रन वर्षाउन लागेपछि कुशल मुख्यतः ब्याटिङमा केन्द्रित छन् । उनको उपस्थितिमा नेपालले पहिलो पावर–प्ले मजासँग सदुपयोग गर्न लागेको छ । एकदिवसीय क्रिकेटमा पनि उनी स्थापित हुनेक्रममा छन् । उनले सेप्टेम्बरमा अमेरिकाविरुद्ध विश्वकप लिग २ को खेलमा ८४ रनको इनिङ्स खेलेका थिए । जुन क्षमताका साथ उनी खेल्दै आएका छन्, त्यसअनुरुप यूएई भ्रमणले कुशलको एकदिवसीय यात्रा पनि उचाइमा पुर्‍याउन सक्छ । नेपालको तुलनात्मक रूपमा कमजोर मानिएको ब्याटिङमा उनको ‘फियरलेस’ शैली ठूलो आशा बनेको छ । 